Vrou in hof oor bedrog van R9 miljoenArgieffoto Yolanda Faith Myburg (44) het Dinsdag in die Kuilsrivier-landdroshof in die Wes-Kaap verskyn op aanklag van bedrog ter waarde van ongeveer R9 miljoen. Sy is vroeër die dag deur die Valke se handelsmisdaadeenheid in hegtenis geneem. Lloyd Ramovha, woordvoerder van die Valke, het gesê die bedrog het oor ŉ tydperk by DHL-koerierdienste in Kempton Park plaasgevind. “Myburg was voortvlugtig sedert haar medebeskuldigde in 2016 in hegtenis geneem is,” het hy gesê. “ŉ Lasbrief vir haar inhegtenisneming is daarna uitgereik.” Sy bly in aanhouding en moet op 21 Februarie in die gespesialiseerde handelsmisdaadhof in Johannesburg verskyn.